OBH 7801/1996.
Az állampolgári jogok országgyűlési biztosának jelentése
Előadó: dr. Bakos Anita

A vizsgálat megindítása

A panaszos az állampolgári jogok országgyűlési biztosának segítségét kérte, mert szerinte a helyi polgármesteri hivatal nem teszi meg a szükséges intézkedéseket az a Weiner Tibor krt. 8. sz. lakóépület körüli érintett terület csapadékvíz elvezetése érdekében, amelynek következtében a lakóépület folyamatosan süllyed, illetve állaga folyamatosan romlik. Továbbá panaszolta, hogy a lakóház közvetlen közelében garázsokat létesítettek, ennek során eltávolították a vízelvezetőket, így megítélése szerint tovább romlott az épület állaga. A lakóépület a lakók szövetkezeti tulajdonában áll, de a tulajdonosok nem tudják finanszírozni a csapadékvíz elvezetéséhez szükséges műszaki beavatkozásokat.

A panaszos által rendelkezésemre bocsátott információk alkotmányos jogokkal összefüggő visszásság fennállására engedtek következtetni, ezért az ügyben 1997. február 21-én megindítottam a vizsgálatot. A vizsgálat megindításával egyidejűleg megkerestem a Dunaújváros Megyei Jogú Város jegyzőjét, hogy soron kívül tájékoztasson a szóban forgó épület környékén a csapadékvíz elvezetési gondjai megoldása érdekében megtett intézkedésekről. Arról is kértem tájékoztatást, hogy az épület lakói milyen kérelmekkel fordultak a polgármesteri hivatalhoz és azokkal összefüggésben milyen intézkedéseket tettek.

Az érintett alkotmányos jog

A legmagasabb szintű testi és lelki egészséghez való jog /Alk. 70/D.§/

A vizsgálat megállapításai

Dunaújváros Megyei Jogú Város jegyzője válaszlevelében tájékoztatott arról, hogy (1) az 1995-ben elkészített szakvélemény alapján 1996-ban elvégezték a felszíni csapadékvizek épülettől való elvezetésének munkálatait. E munkálatokat teljes egészében az önkormányzat fizette, annak ellenére, hogy nem önkormányzati területekről van szó. (2) A garázsokkal kapcsolatban elmondta, hogy az építési engedélyezési eljárás folyamán a felszíni vízelvezetés megoldására különös hangsúlyt fektettek és ezt dokumentumokkal is alátámasztotta. (3) A probléma hosszabb távú megoldása érdekében az önkormányzat minden támogatást megad egyrészt a problémák feltárására, másrészt azok megoldásának kidolgozására. Ennek keretében elkészítették a már hivatkozott statikai szakvéleményt, felújítási javaslatot, és a kiviteli terveket is. 1995-től folyamatosan finanszírozzák az épület geodéziai és süllyedés mérésének költségeit is.  A mellékelt dokumentumokból kiderült, hogy a helyi önkormányzat az állami költségvetési keretből támogatást igényelt a probléma megoldására, amely kérését szakvéleményekkel támasztotta alá. Kérését mind a Belügyminisztérium, mind a Pénzügyminisztérium elutasította.

A jegyzővel folytatott levelezésünk során később arról kaptunk tájékoztatást, hogy az önkormányzat kidolgozott egy lakáskoncepciót, amelynek keretében kamatmentes hitelt kíván nyújtani lakóházak felújítására. Mire a rendelettervezet kidolgozásra került, az önkormányzati választások miatt nem tudta a közgyűlés megtárgyalni. Így a vizsgálatot felfüggesztettük az új képviselőtestület megalakulásáig. Az új képviselőtestület azonban úgy döntött, hogy nem 1998-ban, hanem 1999-ben foglalkozik a rendelettervezettel. Ezután levélben ismét tájékoztatást kértük a jegyzőtől, hogy ennek fényében milyen intézkedéseket kívánnak tenni a probléma megoldására. Néhány hónappal később a Dunaújvárosi Polgármesteri Hivatal Városfejlesztési Iroda irodavezetője levélben tudatta velem - összhangban a jegyzőtől 1997-ben kapott tájékoztatással, - hogy a felszíni csapvíz elvezetését már 1996-ban megoldották. Az eltelt időszakban több esetben a helyszínen ellenőriztették az elvégzett munkát és az ellenőrzés eredménye kielégítő volt, ugyanis újabb süllyedést, roskadást nem tapasztaltak, a csapadékvíz elfolyik az épülettől. A panaszost tájékoztattuk a levélben foglaltakról és kértük, hogy tudassa velünk, ha az épületek állapota a területek süllyedése miatt tovább romlott az eltelt időben. Ilyen tájékoztatást nem kaptunk.

A fentiek alapján megállapítom, hogy az országgyűlési biztos további fellépését igénylő eljárására már nincs szükség.

Budapest, 1999. június 16.

Gönczöl Katalin